In nomine sancte et individue Trinitatis, ego Godefridus, Dei gratia Lingonensis episcopus, notum volo fieri presentibus et futuris quod Josbertus de Firmitate, vicecomes Divionis, laude et assensu uxoris sue Gertrudis, et sororis sue Mathildis, ob remedium animarum suarum et parentum et antecessorum suorum, dedit et libere concessit Deo et sancte Marie et fratribus Longivadi, in manu Widonis, abbatis ejusdem loci, quidquid habebat in villa que dicitur Curia Episcopi, in redditibus, in nemoribus, in campis, in pratis, in aquis, retinens solummodo annuum censum vigenti solidorum, qui persolvendi sunt ei, aut heredi eorum, aut ministrati apud Firmitatem, a predictis fratribus, ut tantum longe a Longovado quantum distat Firmitas, et a festo Sancti Johannis Baptiste usque ad octavas ejusdem feste sine calumnia recipietur. Hujus rei testes sunt Raynerius, abbas de Alba Ripa, Wido Divionensis et Walcherius cellarius, monachi Clarevallenses, Bartholomeus Coquilla, Legerius de Barnuilla, Humbertus et Wido dapifer. Hoc etiam donum laudavi, de cujus feodo hoc totum movebat, et in manu mea hanc ipsam elemosynam feci, et sigilli nostri auctoritate volui confirmari. Testes: Hugo de Riveria, archidiaconus; Raynerius, abbas de Alba Ripa, et Gislebertus monachus noster. Et ut hoc firmum et inviolabile perseveret, sigilli nostri appositione confirmo. Actum est hoc anno ab incarnatione Domini M°C° quinquagesimo nono.